થોડા દિવસો પહેલા મારે ક્રોસવર્ડ બુકશોપમાં જવાનું થયેલું. મારી સ્વાભાવિક એવી ટેવ છે કે કોઈ સારી નાની પુસ્તિકા મળે તો એની પંદર-વીસ નકલો ખરીદીને હું મારા સગાવહાલાઓમાં વહેંચતો હોઉં છું. કેટલાક મહિનાઓ અગાઉ એક ઘરગથ્થુ ઉપચારોનું સુંદર પુસ્તક મારા હાથમાં આવેલું એટલે મેં એની થોડી પ્રત પરિચિતોમાં વહેંચી હતી. એમાં અમારા એક સ્નેહીને એ પુસ્તક ખૂબ ગમી ગયું એટલે તેમને એ પુસ્તક પોતાના જમાઈને અમેરિકા મોકલવું હતું પરંતુ એમના જમાઈને ગુજરાતી નહોતું આવડતું. પરિણામે એ ભાઈએ મને એ કામ સોંપ્યું કે આ ઘરગથ્થુ ઉપચાર જેવી પુસ્તિકા અંગ્રેજીમાં મળી શકે ખરી ? મારે તો ભૂતનું ઘર પીપળો એમ અવારનવાર ક્રોસવર્ડ જવાનું થતું જ રહે છે એટલે ક્રોસવર્ડ પહોંચીને મેં એની અંગ્રેજી પ્રત માટે ત્યાંના સેલ્સમેનને પૂછ્યું કે ‘આયુર્વેદમાં જે રીતે ઘરગથ્થુ ઉપચારના ગુજરાતી પુસ્તકો છે એવા કોઈ અંગ્રેજીમાં તમારી પાસે છે ખરા ?’ એમણે મને ‘હોમ રેમિડિઝ’નો એક વિભાગ બતાવ્યો. હું બધા ટાઈટલ જોઈ રહ્યો હતો ત્યાં મારી પાસે એક યુવતી આવીને ઊભી રહી. દેખાવ પરથી તો ઉંમર નાની હતી પરંતુ કદાચ નવપરણિત હોઈ શકે.